“หุ้นเอเชีย” ผันผวน! รอเงินเฟ้อสหรัฐ-ผลประชุมเฟด
ตลาดหุ้นเอเชีย ผันผวน! นักลงทุนจับตาเงินเฟ้อสหรัฐวันนี้ คาดชะลอเหลือ 7.3% และผลประชุมเฟด
ตลาดหุ้นเอเชีย ผันผวน! นักลงทุนจับตาเงินเฟ้อสหรัฐวันนี้ คาดชะลอเหลือ 7.3% และผลประชุมเฟด
13 ธ.ค. 2565

ผู้สื่อข่าวรายงานว่า ตลาดหุ้นเอเชียเปิดผสมผสานในวันนี้ ขณะที่นักลงทุนจับตาผลการประชุมนโยบายการเงินของธนาคารกลางสหรัฐ (เฟด) และดัชนีราคาผู้บริโภค (CPI) ของสหรัฐ
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,067.37 จุด เพิ่มขึ้น 225.04 จุด หรือ +0.81%, ดัชนี HSI ตลาดหุ้นฮ่องกงเปิดวันนี้ที่ 19,458.02 จุด ลดลง 5.61 จุด หรือ -0.03% และดัชนี SSE Composite ตลาดหุ้นจีนเปิดวันนี้ที่  3,179.44 จุด เพิ่มขึ้น 0.40 จุด หรือ +0.01%
โดยฮ่องกงจะเปิดเผยข้อมูลการผลิตภาคอุตสาหกรรมสำหรับไตรมาส 3/2565 ในวันนี้ (13 ธ.ค.) ขณะเดียวกัน ธนาคารเนชั่นแนล ออสเตรเลีย แบงก์ (NAB) มีกำหนดเปิดเผยผลสำรวจความเชื่อมั่นธุรกิจออสเตรเลีย
ส่วนธนาคารกลางเกาหลีใต้ (BOK) จะเปิดเผยรายงานการประชุมประจำเดือนพ.ย.
ด้านนักลงทุนจับตาการเปิดเผยดัชนี CPI ประจำเดือนพ.ย.ของสหรัฐในวันนี้ (13 ธ.ค.) โดยดัชนี CPI เป็นมาตรวัดเงินเฟ้อจากการใช้จ่ายของผู้บริโภค ขณะที่นักวิเคราะห์ส่วนใหญ่คาดการณ์ว่า ดัชนี CPI ทั่วไปซึ่งรวมหมวดอาหารและพลังงาน จะขยายตัว 7.3% ในเดือนพ.ย. เมื่อเทียบรายปี ซึ่งชะลอลงจากเดือนต.ค.ที่มีการขยายตัว 7.7% และคาดว่าดัชนี CPI พื้นฐาน ซึ่งไม่นับรวมหมวดอาหารและพลังงาน จะปรับตัวขึ้น 6.1% ในเดือนพ.ย. เมื่อเทียบรายปี ซึ่งชะลอลงจากเดือนต.ค.ที่มีการขยายตัว 6.3%
นอกจากนี้ นักลงทุนยังจับตาผลการประชุมเฟดในวันพุธที่ 14 ธ.ค.ตามเวลาสหรัฐ หรือตรงกับช่วงเช้าตรู่ของวันพฤหัสบดีที่ 15 ธ.ค.ตามเวลาไทย ขณะที่ตลาดคาดการณ์ว่า เฟดจะปรับขึ้นอัตราดอกเบี้ย 0.50% สู่ระดับ 4.25-4.50% ในการประชุมรอบนี้ หลังจากปรับขึ้น 0.75% เป็นจำนวน 4 ครั้งติดต่อกัน